**September på Pluto**

Vi er godt i gang med nytt barnehageår og tilvenning av nye barn på Pluto. Snorre, Ida og Iben er med oss fra i fjor. I tillegg har vi blitt godt kjent med Ask, Omar, Eva, Marie og Tobias de siste ukene. Vi venter fremdeles på det 9. barnet, men håper hen er på plass snart. Vi har brukt de første ukene på å bli godt kjent med barna og har brukt mye tid på samhold og å skape gode relasjoner i barnegruppen. Noen av de nye barna har vært veldig knyttet til sin primærkontakt, mens andre har blitt like knyttet til oss alle. Barn er forskjellige, og dette er helt normalt. Vi fortsetter med å skape gode relasjoner mellom alle barn og ansatte framover, men prioriterer at barna får velge sin voksen fram til det er trygg på resten.

Vi har alltid et overordnet tema som går over en måned eller to hvor vi trekker inn fagområdene språk, sosial kompetanse, antall, rom og form, kreativitet, sang og natur, teknikk og miljø. I september blir det overordnede temaet vennskap og tilknytning. Vi skal fokusere på å få på plass rutiner, og rett og slett bli godt kjent! I et “vanlig” år pleier vi etter hvert å dele barna inn i mindre grupper (eller kohorter som nå har blitt det nye ordet) og hatt aktiviteter i mindre grupper. Dette ble vi ekstra gode på i vår, og kommer til å fortsette med det når barnegruppen er helt trygg. Vi kan dessverre ikke per nå ha bakedag, men andre aktiviteter hvor det er naturlig å dele i mindre grupper kommer vi til å ha faste små-grupper. For oss er det veldig viktig at barna får ha sine lekevenner i sin kohort, så vi justerer kohortene etter hvert. Per nå er vi mest avdelingsvis slik at også hele barnegruppen skal få leke sammen og bli godt kjent, men som sagt kan det være greit å dele oss i mindre grupper der dette er mer naturlig. Det å ha inndelte kohorter er også en fordel dersom vi plutselig kommer over på rødt nivå og må praktisere kohorter slik vi gjorde i vår. Men vi krysser fingrene for at det ikke skjer!

Kohortene i høst (foreløpig, disse kan som sagt endres på):

Barbro: Snorre, Ask og Omar

Marianne: Ida, Iben og Eva

Julie: Marie, Tobias og nytt barn

Hverdagen før koronaen var preget av at vi hadde en fast ukeplan med faste bakedager, turdager og formingsdager. Nå i oppstarten ser vi an barnas dagsform og har hovedfokuset på å skape trygge barn, så det er ikke sikkert vi følger den helt hver dag. Generelt er vi veldig åpne for spontanitet i hverdagen, og for oss er barns medbestemmelse veldig viktig. Dette vil si at barna skal få være med å påvirke sin hverdag i barnehagen. På småbarnsavdeling innebærer det at vi hører barnas ytringer, både de verbale og de non-verbale som uttrykk, mimikk, gester og lyder. Vi er ute hver formiddag, og prøver å gå så mye på tur som mulig. I og med at vi må oppholde oss på avsperrede områder i barnehagen, synes vi det er viktig å gi barna litt variasjon til sandkassen også. Turene varierer, men det har blitt mange turer til barnas favoritt på den Økologiske gården. Dette er en grei tur for oss. De eldste mestrer å gå hele turen, det er mye friområde uten biler hvor også de yngste kan få bruke bena sine og gå selv, og det er ikke minst så mange kjekke dyr å se på. Per nå er favorittene terapihestene og kalkunene. Vi pleier også å avslutte på lekeplassen hvor barna får utfolde seg litt før vi går tilbake til barnehagen. Ellers er vi jo så heldige at vi har fantastiske turmuligheter rett utenfor porten, så vi går også mye til Jernaldergården og lekeplasser i nærområdet.

For dere som er førstegangsforeldre på Pluto kan det være greit å vite litt om rutinene våre.

* Vi er opptatt av å skape gode og faste rutiner så raskt som mulig slik at det ikke skal bli for mye uforutsett for barna deres i løpet av dagen. Barna har allerede kommet godt inn i noen av de faste rutinene som måltid, lek på utelekeplassen og ikke minst samlingsstund som allerede har blitt dagens høydepunkt også for de nye. Vi ønsker å holde på de gode rutinene og ikke skape for mye uro i barnegruppen nå i tilvenningen.
* Vi tar alltid imot barna i garderoben eller rett innenfor «porten», alt etter hvor mange barn som allerede er på avdelingen. Dersom det er informasjon vi bør vite, setter vi veldig pris på dette. Det kan være om barnet har sovet lite, spist mye/ lite før det kom i barnehagen, og eventuelt hvem som skal hente barnet senere.
* Vi spiser frokost hver dag kl. 08:30. Dersom dere kommer midt i frokosten ber vi om forståelse for at vi ikke alltid kan komme ut og møte ditt barn i garderoben. Noen barn synes det kan være litt vanskelig å bli levert direkte i en overgangssituasjon som for eksempel måltidet, og har kanskje behov for å leke litt på avdelingen først. Det kan derfor være lurt å levere litt før frokost dersom dere har mulighet.
* Vi har samlingsstund hver dag ca. kl. 09:30. Vi er i full gang med å implementere «samlings-rutinene» som å sitte på madrassen, synge «samlings-sangen», vente på tur og lære oss nye sanger og regler. Samlingsstunden er en stund som etter hvert blir svært verdifull for barnet, og det er kjekt å se at det allerede nå vises stor glede når vi erklærer at det er «ryddetid, og så samlingsstund».
* Etter samlingsstunden kler vi på barna og går ut. Noen dager leker vi på barnehagens lekeplass, noen dager går vi felles tur, og andre ganger deler vi i grupper.
* Kl. 11:30 spiser vi lunch, og etter dette er det sovetid eller rolig lek inne på avdelingen. Kl. 14:30 har vi et ettermiddagsmåltid med siste rest fra matboksene. Siste del av dagen tilbringer vi inne på avdelingen eller ute, alt etter hva været tillater.

Vi har fått utrolig mange spørsmål rundt dette med matpakker, og vi forstår godt at dere ønsker å komme tilbake til felles smøremåltid. Dere er gode som lager x antall matpakker både til dere selv og flere barn hver dag! Vi vet ikke hvor lenge det blir matpakker, men slik det ser ut nå må vi fortsette med det en stund framover. Mange spør hvor mange matpakker og hvor mye mat barnet skal ha med. Dette er veldig individuelt fra barn til barn. Vi gir selvsagt beskjed dersom barnet har for lite mat med seg, og vi prøver også å ha en løpende dialog dersom det stadig er enkelte produkt eller pålegg barna ikke spiser. Barna spiser seg gjennom matboksen i løpet av de tre måltidene vi har. Noen ønsker at barnet spiser spesifikke ting til spesifikke måltid, mens for andre er det ikke så viktig i hvilken rekkefølge maten kommer inn. Vi prøver imidlertid å porsjonere matpakkene noe, slik at barna har frukt eller yoghurt igjen til ettermiddagsmåltidet. Dette er for å sikre at barna får i seg noe også til dette måltidet, da vi ser at det ikke går like mye inn når det kun er skorper igjen. Vi hadde derfor satt veldig pris på om frukten eller yoghurten eller det dere ønsker barna spiser til ettermiddagsmåltidet ligger i sekken utenfor matboksen eller i en egen boks. De som ønsker å ha med melk til barna kan selvsagt det. Vi får ikke oppbevare selve matboksene i kjøleskapet på grunn av smittefare, men en melkeflaske eller melkekartong er helt greit. Det samme gjelder yoghurt eller skyr. Det positive med matbokser er at dette fristiller oss fra mye tid til å tilberede og ikke minst rydde opp etter et måltid. Dette er tid vi nå kan bruke sammen med barna :)

Julie er praksislærer for studenter ved UiS. 14. september kommer studenten Fredrik til oss. Han går 3. året på barnehagelærerutdanningen og skal være hos oss i tre uker. Fredrik skal ha praksisoppgave i ledelse, samarbeid og utvikling, og kommer til å ha et lite utviklingsarbeid hos oss. Vi vet ikke hva problemstillingen blir enda, men konseptet er at han skal observere litt og komme med en endring hos oss. Deretter skal han sette i gang nye tiltak hos oss. Vi har vært gjennom dette flere ganger tidligere, og det har variert i alt fra organisering av overganger til voksnes rolle i leken. Det er alltid veldig spennende, og vi gleder oss til det.

Høsten er en spennende tid værmessig, særlig i Stavanger. I disse tider kan vi oppleve å få bruk fra alt fra solkrem og solhatt til ull og lue. Det er derfor greit å ha litt av hvert liggende i barnehagen. Per nå er det ikke såpass kaldt at dere trenger vinterdress og vinterpose til vognene. Det er bedre å ha tynn dress og pose, og så kan vi heller regulere hva barnet har under og på seg når det sover. Vi gir selvsagt beskjed når barnet mangler noe. Marianne er en reser på å henge opp lapp når barnet mangler bleier, og hun gjør dette med god margin. Med andre ord, det er ikke nødvendig med panikk når bleielapp kommer opp på plassen. Da har dere som regel en del dager å gå på ;)

Det kan også være lurt å sjekke baras kasser med ekstraskift inne på badet i ny og ne. En grei tommelfingerregel er uansett å ta med nytt skift når det sendes med skift hjem.

Vi prøver å legge ut bilder fra barnehagehverdagen i ny og ne. Disse legges ut på hjemmesiden, og er beskyttet med passord. Passordet kan dere få på avdelingen for de av dere som ikke har det.

Dersom det er noe dere lurer på, må dere ikke være redde for å ta kontakt! Sitter dere midt på dagen og lurer på hvordan ditt barn har det, er det bare å sende oss en melding eller ta en telefon. Vi pleier å ha et foreldremøte på denne tiden av året, men det er usikkert på hvordan og om dette gjennomføres i høst. Nøl dermed ikke med å spør om hva som helst!

I september har vi et bursdagsbarn. Omar blir 2 år 20. september. Bursdagene på Pluto blir feiret ved at barnet får være med å lage krone, og ha bursdagssamling. Da får barnet sitte framme med en voksen og styre hele samlingsstunden. Dette pleier å være veldig stas! Før korona og matpakker pleide vi å lage smoothie til barna til ettermiddagsmåltidet når de har bursdag. Siden dere enn så lenge ikke betaler kostpenger, ber vi om at barna tar med frukt eller is når det har bursdag.

Følg ellers med på mail og på hjemmesiden om koronarelaterte oppdateringer. Der kommer det info direkte fra smittevernsjefen som vi forholder oss til.

Hilsen fra Marianne, Barbro og Julie